Pip Thessalonica-areny-rnemwarl, Namp 1

Paul-el Silas-el Timothy-el-akerr rernem pip nhenh thwenew akngerr Akngey-wenhrnemew apmer Thessalonica-warl. Pip-angkwarr rernem akngerr ilem arraty, rlterrk anaynteyew Akngeyew.

Angka nhenhan alakenh aynteyel

Thessalonica tawen ayntenh apmer Macedoniaitwew. Paul Silas Timothy-akerr alhew apmer ikwer-warl, angka mwerr-angker Jesusakert ilaynteyew. Apmer ikwer-areny-rnem ampwal ahern-areny-rnemew-tangkwel kwenerrenh. Akngeyan rernem iterl-arey-angenh. Rernemarl angka mwerr-angker Jesus-akert awew, ingwerenty Christian-anem irrew.

Timothy ra angkep alpew Thessalonica-warl, Christian rlengkeny-rnem rlterrkel-aynteyew. Rarl apey-alpew angkakert Corinth-warl Paulrnem-warl, rernemap pip nhanyem-anem ingkwernew, thwenew-anem Thessalonica-arenyrnem-warl.

Jew ingwer-rneman arlkarerrenh, angka Jesusakert awewerr. Rernemap arlkarerrenh Paulrnem-wety, apmer ikwer-they renh-rnem irrentenh. Rernemap anterrew tawen Berea-warl, ikwer-they tawen Corinth-warl-anem. Angka nhenhan aynteyel Acts-itwew (Acts 17:1-16).

Thessalonica-areny-rnem Akngeyew arraty anenh mwerrant-arey. Paul-rnem inkwerelhew ikwer-rnem artewenty. Ingwerentyan intem iterrenh arlta ikwer, Jesus-arl apetyeyenhew angkep. Ingwer-rnem warrk-wety ipmelhew, apmwel-ayeth iterrew, "Jesus angkep rlengkantey apetyeyenh." Ingwer-rneman artewenty iterrenh ahaperrewarl-rnemew. Rernem iterrenh apmwel-ayeth, "Jesus-arl angkep apetyeyenhel, ikwerenh-rnem ineyew, ra renhrnem iwerl-alhewerr."

Paul-rnemel alakenh pip nhenhan ingkwernew, renh-rnem akalty-antheyew arraty. Aleyanem angka aynteyel "Thessalonica-areny-rnemwarl Namp 1" (1 Thessalonians).

1 Atharl Paul-el pip nhenhan angkakert ingkwerneyel. Atha Silas-el Timothyel-akerr anantherrarl thweneyel angka nhenhan arrewantherr, Akngey-wenh-rnemew Thessalonica-areny-rnemew. Arrantherran Jesus Christ apenteyel-rnem. Anantherrap Akngeyarl ayern-ayntem, arrewantherr athamerr-aynteyew, inweng-then arternpelaynteyew.

Akngeyel rlterrkeleyel

Thessalonica-areny-rnem

2 Anantherran Akngey nakem, arrantherrarl renh mwerr-angkwarr apenteyel. Anantherrarl angkem Akngey-warl-athek, renhap ayernayntem arrewantherr. 3 Anantherr iterl-areyel, arrantherrarl warrk mwerr-angker mpwarem intem, rlterrk iterremel ikwer. Arrantherran inngarl ilkelheyel ingwer-rnemew, mwerrangker-then intem mpwareyel ikwer-rnemew. Arrantherrap rlterrk anem, ingwer-rnemelarl arrenhantherrenh irrwernem-angkwarran. Arrantherr arternp arntarnt-arelheyel, Jesus rarl apetyeyenhew angkep.

4 Anewantherrenh-rnemay Christianrnem! Akngey ilkelheyel arrewantherr, arntarnt-areyel mwanty arrenhantherrenh. Anantherran iterl-areyel, rarl arrenhantherrenh ayerrpelew. 5 Arrantherrap awew, arrakertelarl anantherr ilenh. Inweng Mwerr-angkerakertel anantherr akalty-anthenh, ilek-ilek mwerr-angker mpwaremel. Arrantherran iterl-areyel, anantherrarl arrewantherr-itwew mwerr-angkwarr anenh. 6 Arrantherrap arewanem, anenhantherrenhap iwarrernew-anem. Arrantherrap Ingkart-thenarl iwarrernew alakenh. Ikwereng-arey ingwer-rnemel arrenhantherrenh irrwernenh-angkwarran, Inweng Mwerr-angkerel arrenhantherrenh rlterrkelenh, inkwerelhemel awelh-aynteyew angka ikwerew. 7 Awethem arrantherr yanhangkwarr irrew, ingwer-rnemel areyew. Apmer atherr-areny-rnemelap arrenhantherrenh arew; Macedonia-areny-rnemel-then Achaiaareny-rnemel-then. 8 Akngerrel angka Jesusakert awew apmer ikwer-atherr-itwew, apmer ingwer-rnem-they-then. Rernem ingkerrenhel awew, arrantherrarl Akngeyew iterrew arraty-angkwarr. Nthakenh anantherr ileyangenh arrewantherr-akert, rernemarl kel amentel-antey awew. 9-10 Apmer ingwerareny-rnemelarl angka arrewantherr-akert awew, rernemap ingkerrenh ilew. Ingkerrelanem iterl-areyel, arrantherran Thessalonicaareny-rnem anewantherr inkwerelhew, anantherrarl angka Akngey-wenh mwanty anayntelemel ilew. Rernem ilenh, arrantherr kwenerrenh ampwal apmwa ahern-arenyrnemew-tangkwel itethew-arrpantey. Aleyan arrantherrap ipmelhew-anemarl alakenh-wety. Apmwangkwarr-tangkwel arrantherr iterrenh, aleyan Akngeyewant-anem iterreyel. Rarl anyent itetharl aneyel intem, rap Alerikw ikwerenh itethelew ipmethey. Arrantherr arntarnt-arelhemel mpwelheyel, Jesus-arl angkep apetyeyenhew irrwerl-they. Ikwerenhrnemarl ra inerl-alpeyenh. Akngey ra nthakenh ikwer-rnem awakelhey-angenh, rarl ingkerrenh court-emelemel ayerneyenheng-areyan.

2

Paul-el angka mwerr-angker ilew Thessalonica-itwew

1 Anewantherrenh-rnemay Christian-rnem! Arrantherr iterl-areyelarl, anantherran arwa arrkent akalty-anthey-angenh. Arrantherrap iylparethel awew. 2 Arrantherr iterl-areyel arrpemarl, anantherrarl apmer Philippiwarl-tangkwel alhew. Akngerr apmer ikwer-areny-rnemel iltew, pwarrk anthew anenhantherrenh. Anantherrap alhew apmer arrewantherrenh-warl-anem. Akngeyelanap

v

anenhantherrenh rlterrkelew-antey, ingwerrnemelarl artewentyel irrwernenhengarey. Alakenh-angkwarranap anantherr angka mwerr-angker arrewantherr alheweranemarl ilenh. 3 Mwerr-angkwarr anantherr arrenhantherrenh ilenh. Arrenhantherrenh apmwel-ayeth akalty-anthey-angenharl, arrantherr apmwangkwarr alheyew, arrangkw. Anantherran arrkernelhey-angenharl, ilkwa aneyew, arrangkw, arrantherraw areyew nakemel. Anantherr terikemeley-angenh arrenhantherrenh, arrangkw. Alakenhan anewantherrenh-angkwarr-weny. 4-5 Nthakenh anantherr ingwer-rnem ikwer-rnem-wenhangkwarr iley-angenh, rernemaw nheng awelheyew-awaty, rernemap apwert antheyewawaty anewantherr ikwer-penh. Arrangkw. Nthakenh anantherr irrtyertel ingwer-rnem nakey-angenh, renh-rnem irrngerney-antheyew. Arrangkw. Akngey renhant anantherr irrngerney-anthaynteyew. Ra iterl-areyelarl, anantherr ikwerenh-angkwarr iterreyel. Anantherr arraty-angkwarr angkem intemantey apmelerrel-ayeth. Akngeyel awem, rap angkem, "Rernem arraty-angkwarr angkeyel. Rernemap angka atyenhan intem-antey ileynaynteyew." Ranap aweyelarl, anantherrarl alakenh angkeyel arrewantherr. 6 Anantherrap warrkerreyel ikwerenh-angkwarr. Alakenhap anantherr ilkelhey-angenh, ingwer-rnemel anenhantherrenh nakaynteyew, ilkwa antwemel.

7 Anantherr alhew arrewantherr-warl,

Christ rarl thwenew anenhantherrenh. Artwa ilkwernem-apenyap anantherran. Kel pwerep-anthey-angenh arrenhantherrenh, arrangkw. Alyepel-antey angkenh arrewantherr athamerremel, amikwarl ampa ikwerenhrnemew athamerrem-apeny-angkwarr. 8 Anantherrap ilkelhew arrewantherr artewenty inngarl, anyent-anem irremel arrewantherritwel. Inkwerelhemelap arrenhantherrenh ilew angka mwerr-angker, Akngeyel rarl anthew. 9 Arrantherr iterl-areyelarl, anantherrarl iltyel warrkerrenh, arrenhantherrenharl akalty-anthenheng-arey. Arlta arrpanenhelap warrkerrenh anantherr, apwert amernew ineyewan, arrewantherrew aparelhey-angenhel.

13 Anantherrarl anenh arrewantherr-itwel, angka Akngey-wenh ilenh, arrantherrap inkwerelhemel iylpareth awelhew. Aleyan Akngeyan nakemel iterl-arem anantherr, arrantherrarl arraty iterrenh alakenh: "Angka nhenhanap artwewenh-weny, arrangkw. Innga angka
10 Anantherr anew-anenh arraty-angkwarr arrewantherr-itwel, arrantherr arenh. Akngeyelan arew arrpemarl irrwerl-theyan. 11 Arrantherr iterl-areyelarl, anantherrarl arrenhantherrenh arntarnt-arenh, aynelikwarl alerikw ikwerenh-rnem arntarnt-arem-apeny. Alakenh. Akalty-antherl-apenh rlterrkelemel arrenhantherrenh. 12 Ilemel arrenhantherrenh, arraty anaynteyew, Akngeyaw inkwerelheyewayteng. Rlwaneynew ra arrenhantherrenh, alpeyew aney-alpeyew ikwer-itwel irrwerl, rarl atyetyart ilkwa aneyel-itwel.

Akngey-wenharl nhenhan." Akngeyan arrewantherr angkew, alakenh rlterrk-ayteng iterraynteyew ikwer. Aleyan ra angkeyel-antey.

14 Anewantherrenh-rnemay! Arrewantherrenh-rnemel arrenhantherrenh irrwampenh-anthenh. Apmer ingweritwew Judea-itwew-tangkwel alakenh ayntew arrpemarl. Jew ahelengkw-rnemel Christianrnem atwenh apmer ikwer-itwew. 15 Awankakerr Jew ahelengkw-rnemel atwenh ipmew angkakert Akngey-wenh-rnem-tangkwel. Alakenh arrpemarl Jew ahelengkw ingwerrnemelan Jesus renh ipmew atwew. Aleyan anwenantherrenh-anemarl irrentew apmer ingwer-rnem-they. Rerneman akngerr-wety ilkelhey-angenharl. Kel Akngeyan ikwer-rnem inkwerelhey-angenh arrpemarl. 16 Nthakenh anantherr alethang-rnem angka mwerrangker iley-angenh, ahelengkw-rnemel-anem anenhantherrenh artwerelenharl. Alakenhan ingwer-rnem apatelhelenh, angka awewerr, angkeperrenhey-alpewerr Akngey-warl-athek. Rernem intemarl apmwelhelenh alakenh, apmwa innganemap mpwarew artewenty. Kel Akngeyanap artewenty inngarl ahelerreyel ikwer-rnem, rap renh-rnem irrwampenhantheyenh-anem artewenty.

Paul-rnem ilkelheyel, Thessalonica-areny-rnem areyew

17 Jew ahelengkw-rnemel anenhantherrenh artwerelenh, anantherrap alpew-tangkwel Thessalonica-they. Anantherrap alharntew arrewantherr, ampa akely iwerl-alhentyapeny. Anantherr artewentyel iterrenh arrewantherr intem-antey, ywarn iterremel, arrenhantherrenh arerl-alpeyew. 18 Ayeng Paul arrkernelhew akngerr-inger, arrenty ilkwelanap arrngertewew. 19-20 Anantherr inkwerelheyel innga arrewantherr. Jesusarl apey-alpeyenhel, ingkerrenh ayerneyew, anantherrap inkwerelhemel ileyenh angka arrewantherr-akert. Ya, innga anantherran inkwerelheyel arrewantherr.

3

1 Kel arleng-alenty anantherr anenh tawen Athens nhenh-itwew, alharntemel anenh arrewantherr. Silas aylanth angkerrew, "Mwerrangay aylanth arteny anem? Timothyant apek alhemer Thessalonica-warl." 2 Renhantap aylanth thwenew arrewantherrwarl. Anantherr ingkerr warrkerreyel, angka mwerr-angker Akngey-wenh ilerl-apaynteyew apmer arrpanenh-itwew. Renhap aylanth thwenew, rlterrkelemel akalty-anthaynteyew arrenhantherrenh. 3 Akngeyel ilew arrwekelantey, ingwer-rnemelarl irrwernerl-aneyenh. Rernemap apmelerr-angkwarr irrwernem Christian-rnem anenhantherrenh. Anantherran iterrew arrewantherr, angkeperrewerr apek Akngey-wety, ingwerentyel arrenhantherrenh irrwernentyel. 4 Anantherrarl anenh arrewantherr-itwel, anantherr ilenh alakenh, "Ingwer-rnemelan Christianrnem anenhantherrenh irrwerneyenh, apmwangkwarr mpwaremel." Inngarlap anewantherr alakenh-anyem aynteyel. 5 Alakenh-wety anantherr artewentyel iterrenh arrewantherr, angkeperrewerr arrantherr. Anantherr iterrenh alakenh, "Alep Akngeyant rernem apenteyel-antey? Arrangkw apek. Ywarn apek akalty-anthenh renh-rnem. Arrenty ilkwel apek renh-rnem arrkernew, rernem Akngey-wety ipmelhenheyew." Alakenh-wety aylanth Timothy thwenew. Anantherr iterlareyew, arrantherr arraty anentyew Akngeyew.

Timothy inkwerelhemel apey-alpew angkakert

6 Aylanthap mpwelhenh arrpemarl Timothyew, rarl apey-alpenhew. Rarl apey-alpewel, iley-alpew-anem aylewanth, "Weth-rnem arraty-antey aneyel Akngey-angkwarr, Jesus apentemel. Mwerrant-arey aneyel arntarntarerremel. Rernem inkwerelhemel arrpemarl iterreyel anewantherr. Rerneman ilkelheyel, mpwelenhanthenh areyew arrpemarl." 7 Ya, aylantharl angka awew, aylanthap inkwerelhew artewenty. Angkap arrewantherrakert awew, aylernanthenhap irrngerneyanthew. Ingwer-rnemel irrwerneyel-antey anenhantherrenh, arlkanap alpwelyeleyel. Anantherranap inkwerelhemel-antey iterreyel arrewantherr. 8 Aleyan arlka mwerr-anem anantherr awelhem iterl-aremel, arrantherrarl Akngeyew aneyel-antey intem rlterrk. 9 Ya, anantherr iterl-areyel alakenh, Akngeyelarl arrenhantherrenh arntarnt-areyel. Alakenhanyem ra anenhantherrenh irrngerney-anthem.

x

Anantherr intem-antey inkwerelhemel renh nakem, arrantherrarl ikwer awelheyneyel. 10 Anantherr rlterrkel mwanty Akngey ayernem, thweneyew angkep arrewantherrwarl. Arrantherran akaltyerreyel-antey Akngeywenh-angkwarr. Anantherran intem-antey akalty-anthaynteyew arrenhantherrenh.

11 Alakenhewarl Akngeyan anantherr ayerneyel Jesus-then, "Thwenenh-atherr, anantherr alheyew Thessalonica-warl, renh-rnem areyew." 12 Anantherrap Jesus ayernem, arrantherraw mwerrant-arey anaynteyew, arntarntarerr-aynteyew athamerremel ingwer-rnemewthen. Anantherrarl arrewantherr athamerremapeny, alakenh. 13 Jesus anantherr ayernem, arrenhantherrenh rlterrkeleyew, arrantherr arraty anaynteyew intem-antey. Akngeyelap arem, arrantherrarl arraty aneyel apmwewety. Rap inkwerelheyenh arrewantherr, Jesus-arl apeyalpeyenhel irrwerl-they antyerl ikwerenh-rnemakert.

4

Intem-antey anaynteyew alakenh, Akngey inkwerelh-aynteyew

1-2 Anewantherrenh-rnemay! Anantherr akalty-anthenh, Akngeyew arraty anaynteyew, raw inkwerelheyew. Arrantherrap awelhew. Akngeyan inkwerelhem artewentyel arrewantherr. Aleyan Jesus ilkelhem, anantherr ileyn-aynteyew arrpemarl: arraty-angkwarr anaynteyew, anantherrarl akalty-anthenhangkwarr arrwekel-antey. Nthakenh anantherr angka anewantherrenh iley-angenh, arrangkw. Angka Jesus-wenhant anantherr ilenh.

arrantherran ingwer-rnem-apeny-weny anem, apmwel-ayeth aney-angenh. Artwethen arelhthen ingwer-wenh angwarey-angenh, arrangkw. 4-5 Akngeyan ilkelhem, arelh Christian anaynteyew artwa anyentelant. Artwan irrkaty-angkwarr arrpemarl anaynteyew arelh anyent-akert. Nthakenh iwerrey-angenh! Arntarnt-arerr-aynteyew! Ingwer-rnem-apeny irrey-angenh, Akngey iterl-arey-angenh-rnemapeny. Artwethen arelh-then rernem rakerrem. 6 Akngeyan angkeyel, "Nthakenh ingwerentyakwenh irrtyert-ingwey-angenh." Artwa apekarl ywerrem arleng, arelh nthakenh ingweyangenh anteng. Akngeyanap ahelerremarl ikwer artewenty, rap pwarrk anthem irrtyertawarr renh. Arrantherr iterl-areyel-anem, anantherrarl angka nhenh ilenh arrwekelantey arrpemarl arrewantherr. 7 Akngeyelan anenhantherrenh ayerrpelew, ikwerenhanem anaynteyew. Alakenh-anyem anantherr intem-antey mwerr anerl-anemer rapeny, angkepelarreng apmwelheley-angenh. 8 Ingwerrnemelanap angka ikwerenh iylpelant aweyel. Angka nhenhan artwewenh-wenyarl, arrangkw. Angka Akngey-wenhan rernem iylpelant aweyel. Akngeyel rantap Inweng Mwerr-angker anthew arrewantherr. Inweng Mwerr-angker renhanap nthakenh iylpelant awey-angenh, arrangkw.
3 Akngeyanap ilkelhem alakenhew:
9 Akngey ra arrenhantherrenh akaltyanthew, mwerrant-arey arntarnt-arerraynteyew. Arrantherrap ikwer awelhewarl. Nthakenh anantherran akalty-anthey-angenh arrpemarl pip nhenh-they. 10 Anantherr iterl-areyel, arrantherrarl arntarnt-areyel Christian ingwer-rnem apmer arrpanenhareny apmer Macedonia-itwew. Anantherr pip nhenh-angkwarr ileyneyel, arrantherr intemantey alakenh mpwaraynteyew. 11 Mwerrangkwarr aynteyel, arraty-anem anaynteyew akeleyt. Ingwer-rnem irrwerney-angenh, ingwer-rnemew-then tyel-angkey-angenh. Mwerr-angkwarr arrpemarl alakenh aynteyel. Arrantherr warrkerremer, apwert inaynteyew, arnkwethen amern-then payemeleyew. Anantherr ilanthew alakenh arrwekel-antey. 12 Akngey iterl-arey-angenh-rnemel areyel, arrantherrarl arraty aneyel mwerr, rernemap arrenhantherrenh nakemarl. Arrantherr arraty anenty intem-antey, arrantherrap inkwerelhemel anenhem, ingwer-rnemew aparelhey-angenh-anem.

Alakenh-anyem aynteyenh, Jesus-arl angkep apetyeyenhel

13 Anewantherrenh-rnemay! Arrantherran iterl-areyel, Christian ingwer-rneman ahaperrewarl. Rernemarl iteth anenhel, rernemap Akngey apentenh. Nthakenh arrantherr intemantey amperrngerrey-angenh ikwer-rnemew, arrangkw. Akngey iterl-arey-angenh-rnemant intem-antey artnemel anem apal. 14 Anantherr ingkerrel Akngey iterl-areyel, Alerikw ikwerenharl Jesus itethelew ipmethey. Anantherrap iterl-areyel, Christian ikwerenh-rnem ra itethelem arrpemarl ipmethey irrkaty-angkwarr. Rernem itetherreyenhel, Akngeyelap renh-rnem akarreleyenh Jesus-warl irrwerl. Rernemap aney-alpeyenh intem-antey Akngey-itwel, Christian ingkerr.

17 Ikwer-theyan Akngeyel Christian iteth-rnem anenhantherrenh ineyenh, rap akarreleyenh ingkerrenh-anem anenhantherrenh kwenpayangkwarr. Jesus-anem rlwateyenh irrwerl alker-itwew, rarl apetyeyenh ingweyew anenhantherrenh. Anantherr aney-alpeyew ikwer-itwel intem-antey. 18 Arrantherr Thessalonica-areny-rneman intem-antey ilerrerl-anemer angka nhenh impen arlta ikwerew-atety, irrngerney-antherremel.

15-16 Christian ingwer-rnem-alew, aleyarl ahern nhenh-itwew iteth aneyel-rnem? Nthakenharl rernem irrem, Jesus-arl apey-alpeyenhel? Jesus-el ilenh alakenh. Rarl apey-alpeyenhel, alakenh-tangkwelap irreyenhan. Antyerl ilkwan arlkeyenh. Antyerl ingwerelan angkelhangkelheleyenh terampet atayel innga. Jesus ranem atwarreyenh irrwerl-they, atayel ilanthemel, Christian ipmepenh-rnem itetherrenheyalpeyew. Rernem-tangkwelap itetherreyenhan ipmethey. Christian iteth-rnem nthakenh arrwekel irrey-angenh, Akngey-itwel aneyalpeyew.

1-2

5

iterl-areyelarl angka

weth, Jesus-arl

Anewantherrenh-rnemay! Arrantherr

apetyeyenh-akert. Nthakenh anantherr akalty-anthey-angenh intem pip nhenh-they. Anantherr ingkerrel iterl-arey-angenharl, rarl apetyeyenhan. Ikwereng-arey akngerran anerlaneyenh apal, angka Akngey-wenhew awelheyangenh. Wetharl irrtyert-awarr alhem-apeny apmer ingwer-warl ingwel, ran aynteyenh. Apmer ikwer-areny-rnemap apelparl ayntem, ikwer arntarnt-arelhey-angenh. Irrkatyangkwarr arrpemarl Jesus ran apetyeyenh anamerl-antey, akngerr ikwer arntarnt-arelheyangenh anerl-aneyenh. 3 Ikwerel-antey akngerr angkerrerl-aneyenh apal alakenh, "Anantherran mwerrarl aneyel. Nthakenh ingwer-rnemel anenhantherrenh atweyangenh!" Akngeyelanap renh-rnem pwarrk antheyenh arwapenyarl. Nthakenh irrtyert anterrey-angenh, irrtyert aylpeyew, arrangkw. Mwerrant-arey rernem apal anew-anerlaneyenh arlengew-alenty. Ikwer-penhan renhrnem Akngeyel pwarrk antheyenh arwapeny artewenty innga.

4-8 Arrantherran ingwer-rnem-apeny-wenyarl, Akngey iterl-arey-angenharl. Atemwengkelapeny rernem aneyel. Atemwengkel nthakenh arey-angenharl wethey. Christian-rnemew anewantherr alakenh-wenyarl. Lyenentyelapeny anantherran aneyel. Lyenentyangkwarran anayntarl arem. Anantherrap intem arntarnt-arelhemer Jesus ikwer, rarl apey-alpeyenhew. Ingwer-rneman ankwel atwenty-apeny aneyel. Wetharl ingwerenty atyek-atyek arntarnt-arelhem-apeny, alakenh arrpemarl aynteyel anewantherr Akngeyangkwarran alakenh-anyem. Anantherrap mwerrant-arey arntarnt-arerremer, iterl-arerlanemel, anantherrarl aney-alpeyenh ikwer-itwel intem-antey. 9 Ra anenhantherrenh ayerrpelew ikwerenh-anem, nthakenh anewantherr awakelhey-angenh. Ra anewantherr ilkelhew, anantherr Jesus apenteyew. Jesus rap anenhantherrenh akngeyneyenh, Akngeyitwel aney-alpeyew intem-antey. 10 Rarl katy ilwew anewantherr, anantherrap alpeyenh, aney-alpeyew ikwer-itwel intem-antey. Christian anyent iylpelerlewem anantherr, kel mwerrarlap alakenhan. Christian ipmepenh iteth-rnem-then ingkerrenh alpeyenh, aneyalpeyew ikwer-itwel. 11 Arrantherr angka nhenh aley ilerreyel-antey, arrantherrap rlterrkerremarl alakenhan. Intem-antey ilerrerl-ayntenh-arey, arrantherr aneyew inkwerelhemel, intem apentemel.

Alakenh-anyem intem aneyew Akngeyew

13 Arrantherran ikwer-rnem awelhemer, rernemarl arrenhantherrenh akalty-antheyel, arraty-angkwarr Akngeyew anaynteyew. Intemarlap ikwer-rnem ilkelh-ayntenh-arey, rernemarl Akngeyew warrkerreyelewan.
12 Anewantherrenh-rnemay! Mwantyantey awelh-ayntenh-arey angka nhanyemew. Akngeyel irrpetyap arrernew, atyetyart aneyew Christian-rnemew arrewantherr. Rernem arrewantherr artewenty warrkerrem, mwantyel arntarnt-araynteyew arrenhantherrenh.

Akeleyt mwerrant-arey anayntenh-arey, akwetyemel angkey-angenh.

16 Inkwerelhemel anayntenh-arey intemantey. 17 Akngeyew intem-antey angkayntenharey, ipmelhey-angenh. 18 Rlterrk apek anem arrewantherr aleyan. Kel mwerrarl alakenhan. Intem-antey renh nakayntenh-arey. Akngeyan ilkelheyel, intem-antey anaynteyew alakenh, Jesus-wenh-anemarl arrantherran.
14 Angka ingwerew nhenhew arrantherr awelhemer arrpemarl. Arrantherr ingwerrnem warrk-wety ipmelhew. Renh-rnem ilemer, rernem warrkerr-aynteyew intemantey. Ingwer-rnem atererremel anem. Alyep ikwer-rnem angkemer, rernem inkwerelheyew. Ingwer-rneman arlka rlterrk-weny, angkeperrem apek Jesus-wety. Alyep arrpemarl ikwer-rnem angkemer, rlterrkelemel renh-rnem. Anamerl-antey ingwer-rnemew ahelerrey-angenh, arwa alpemelemant renh-rnem. 15 Ingwerentyel apek apmwel-ayeth mpwarem ingwerew. Ra apek ikwer awakelhewerr, arrantherrap renh artwerelemarl. Mwerr arrpemarl anayntenharey Christian-rnem arrantherran. Mwerrantarey anayntenh-arey Jesus iterl-arey-angenhrnemewan.
19 Inweng Mwerr-angker apek angkenty, iylpelant awey-angenh. 20 Ingwerenty apek angkem, "Inweng Mwerr-angker atyeng angkew." Mwantyap awelhenh-arey angka ikwer. 21-22 Akngeyap ayernenh-arey alakenh, "Arratyang ra angkeyel?" Arraty apekarl ra angkeyel, awelhenh-arey angka ikwer. Arrangkwel apekan, angka ikwer awelheyangenharl. Ra apek angka arraty awey-angenh. Angka arratyewant awelh-ayntenh-arey. Angka apmwan mentyarl awayntenh-arey.

25 Anewantherrenh-rnemay! Anewantherran Akngey ayern-ayntenh-arey arrpemarl. 26 Arrantherrarl akarrerreman ingkerrenh, inkwerelhemelap atnyenerrenh-areyan.
23 Anantherr Akngey ayerneyel, arrenhantherrenh arntarnt-araynteyew mwanty, arrantherr inkwerelhemel mwerrant-arey anaynteyew. Anantherr ayerneyel renh, arntarnt-araynteyew arrenhantherrenh inweng-then arlkethen ingkerr-antey, arrantherrap anayntem apmwewenyarl. Jesus-arl apetyeyenhel angkep, rap arrenhantherrenh mwerr antweyenh. Nthakenh ingwerentyakel ayntarrp-ileyangenh. 24 Inngarlap Akngeyelan mpwarem alakenh arrewantherr, rarl ayerrpelew arrenhantherrenh. Rap nthakenh iwerl-alheyangenh arrenhantherrenh, arrangkw-anemarl.
27 Angka ingwerant-anem anyent atha Paulel ileyew arrewantherr, Jesus-elarl aweyel-wety: "Pip nhenhan inenh-arey, reytemelemel Akngeywenh-rnem ingkerrew, rernemarl akarrerremew ingkerr."

Kel-antey.

28 Anantherrap Akngeyarl ayern-ayntem, arrewantherr athamerr-aynteyew, inweng-then arternpel-aynteyew.

xviii

Alyawarr Bible Portions of the Holy Bible in the Alyawarr language of Australia

copyright © 2009 Wycliffe Bible Translators

Language: Alyawarr

This translation is made available to you under the terms of the Creative Commons Attribution-Noncommercial-No Derivatives license 4.0.

You include the above copyright and source information.

You may share and redistribute this Bible translation or extracts from it in any format, provided that:

You do not sell this work for a profit.

You do not change any of the words or punctuation of the Scriptures. Pictures included with Scriptures and other documents on this site are licensed just for use with those Scriptures and documents. For other uses, please contact the respective copyright owners.

2021-11-11

PDF generated using Haiola and XeLaTeX on 11 Nov 2022 from source files dated 27 May 2022

284d4e02-292d-5bd8-a8a6-8360a307b937